Document ID: 32012D0302

DECIZIA DE PUNERE ÎN APLICARE A COMISIEI
din 11 iunie 2012
de modificare a Deciziei 2011/163/UE privind aprobarea planurilor prezentate de țări terțe în conformitate cu articolul 29 din Directiva 96/23/CE a Consiliului
[notificată cu numărul C(2012) 3723]
(Text cu relevanță pentru SEE)
(2012/302/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogarea a Directivelor 85/358/CEE și 86/469/CEE și a Deciziilor 89/187/CEE și 91/664/CEE (1), în special articolul 29 alineatul (1) al patrulea paragraf și articolul 29 alineatul (2),
întrucât:
(1)
Directiva 96/23/CE stabilește măsuri de monitorizare a substanțelor și grupelor de reziduuri prevăzute în anexa I la directiva menționată anterior. În temeiul Directivei 96/23/CE, înscrierea și menținerea pe listele cu țările terțe din care statele membre sunt autorizate să importe animale și produse de origine animală reglementate de directiva menționată sunt condiționate de prezentarea de către țările terțe în cauză a unui plan în care să se precizeze garanțiile oferite de acestea în ceea ce privește monitorizarea grupelor de reziduuri și a substanțelor enumerate în anexa respectivă. Planurile trebuie actualizate la cererea Comisiei, în special în cazul în care anumite controale fac necesar acest lucru.
(2)
Decizia Comisiei 2011/163/UE (2) aprobă planurile prevăzute la articolul 29 din Directiva 96/23/CE (denumite în continuare „planurile”) prezentate de anumite țări terțe enumerate în anexa la decizia menționată pentru animalele și produsele animale menționate în lista respectivă.
(3)
Având în vedere planurile recente prezentate de anumite țări terțe și informațiile suplimentare obținute de Comisie, este necesar să se actualizeze lista țărilor terțe din care statele membre sunt autorizate să importe anumite animale și produse de origine animală, enumerate în prezent în anexa la Decizia 2011/163/UE (denumită în continuare „lista”), astfel cum se prevede în Directiva 96/23/CE.
(4)
Belize a prezentat Comisiei un plan pentru acvacultură. Planul respectiv oferă garanții suficiente și ar trebui aprobat. Prin urmare, Belize ar trebui inclusă pe listă pentru acvacultură.
(5)
Chile este inclusă, în prezent, pe listă pentru ovine/caprine, dar cu o trimitere la nota de subsol 3 din anexa la Decizia 2011/163/UE. Nota de subsol respectivă limitează astfel de importuri din Chile numai la ovine. Chile a prezentat Comisiei un plan pentru caprine. Planul respectiv oferă garanții suficiente și ar trebui aprobat. Prin urmare, trimiterea la nota de subsol 3 referitoare la Chile ar trebui să fie eliminată din listă.
(6)
Curaçao este inclusă, în prezent, pe listă pentru lapte. Cu toate acestea, Curaçao nu a furnizat un plan în conformitate cu articolul 29 din Directiva 96/23/CE. Prin urmare, rubrica privind Curaçao ar trebui eliminată din listă.
(7)
Hong Kong este inclus, în prezent, pe listă pentru păsări de curte și acvacultură. Cu toate acestea, Hong Kong nu a furnizat un plan în conformitate cu articolul 29 din Directiva 96/23/CE. Prin urmare, Hong Kong, ar trebui eliminat din listă.
(8)
Gambia a prezentat Comisiei un plan pentru acvacultură. Planul respectiv oferă garanții suficiente și ar trebui aprobat. Prin urmare, Gambia ar trebui inclusă pe listă pentru acvacultură.
(9)
Decizia Comitetului mixt al SEE nr. 133/2007 din 26 octombrie 2007 de modificare a anexei I (Chestiuni veterinare și fitosanitare) la Acordul SEE (3) extinde prevederile anexei respective pentru Islanda. Prin urmare, rubricile privind Islanda ar trebui eliminate din listă.
(10)
Jamaica este inclusă, în prezent, pe listă pentru acvacultură și miere. Cu toate acestea, Jamaica nu a furnizat un plan pentru acvacultură, în conformitate cu articolul 29 din Directiva 96/23/CE. Prin urmare, rubrica privind acvacultura pentru Jamaica ar trebui eliminată din listă.
(11)
Kenya a prezentat Comisiei un plan pentru lapte de cămilă. Planul respectiv oferă garanții suficiente și ar trebui aprobat. Prin urmare, Kenya ar trebui inclusă pe listă pentru laptele de cămilă.
(12)
Liban a prezentat Comisiei un plan pentru miere. Planul respectiv oferă garanții suficiente și ar trebui aprobat. Prin urmare, Liban ar trebui inclus pe listă pentru miere.
(13)
Namibia este inclusă, în prezent, pe listă pentru bovine, ovine/caprine, vânat sălbatic și vânat de crescătorie. Cu toate acestea, Namibia nu a furnizat un plan pentru vânatul de crescătorie, în conformitate cu articolul 29 din Directiva 96/23/CE. Prin urmare, rubrica privind Namibia pentru vânatul de crescătorie ar trebui eliminată din listă.
(14)
Noua Caledonie este inclusă, în prezent, pe listă pentru bovine, acvacultură, vânat sălbatic, vânat de crescătorie și miere. Țara terță respectivă a informat Comisia că nu mai este interesată să exporte carne de vită proaspătă în Uniune. Cu toate acestea, Noua Caledonie a oferit garanțiile solicitate pentru menținerea rubricii pentru bovine în listă, dar cu o notă de subsol care indică faptul că este vorba de o țară terță care utilizează numai materii prime provenite fie din state membre, fie din alte țări terțe autorizate pentru importul de astfel de materii prime către Uniune. Prin urmare, ar trebui adăugată o trimitere la nota de subsol în rubrica privind Noua Caledonie pentru bovine.
(15)
Sint-Maarten este inclusă, în prezent, pe listă pentru lapte. Cu toate acestea, Sint-Maarten nu a furnizat un plan în conformitate cu articolul 29 din Directiva 96/23/CE. Prin urmare, Sint-Maarten ar trebui eliminată din listă.
(16)
San Marino este inclusă, în prezent, pe listă pentru bovine, porcine și miere. Țara terță respectivă a informat Comisia că nu mai este interesată să exporte carne de porc în Uniune. Prin urmare, rubrica privind San Marino pentru porcine ar trebui eliminată din listă.
(17)
Pentru a se evita perturbarea comerțului, ar trebui prevăzută o perioadă tranzitorie pentru transporturile în cauză provenite din Curaçao, Hong Kong, Jamaica, Namibia și Sint-Maarten, care au fost certificate și expediate către Uniune înainte de data de aplicare a prezentei decizii.
(18)
Prin urmare, Decizia 2011/163/UE ar trebui modificată în consecință.
(19)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2011/163/UE se înlocuiește cu textul prevăzut în anexa la prezenta decizie.
Articolul 2
Pentru o perioadă tranzitorie care expiră la 15 august 2012, statele membre acceptă transporturi de lapte din Curaçao, transporturi de păsări de curte și de acvacultură din Hong Kong, transporturi de acvacultură din Jamaica, transporturi de vânat de crescătorie din Namibia și transporturi de lapte din Sint-Maarten, cu condiția ca importatorul acestor produse să poată demonstra că ele au fost certificate și expediate către Uniune înainte de 1 iulie 2012.
Articolul 3
Prezenta decizie se aplică de la 1 iulie 2012.
Articolul 4
Prezenta decizie se adresează statelor membre.
Adoptată la Bruxelles, 11 iunie 2012.

Labels: 3
17
6